Mondyal volébòl 2014 : Sentlisi kalifyé\nPar SHAKA (Gwakafwika) dans Èspò le 3 Mai 2013 à 01:12\nSentlisi kalifyé-y pou twazyèm tou-la ola i\nkay jwenn èvè Kiba ki vis-chanpyon di mond an tit.\nDézyèm tou éliminatwa a chanpyona di mond nonm a volébòl zòn NORCECA démaré an bout a mwa avril-la. E sé kon sa adan gwoup J-la, Sentlisi ki té ka òganizé ripaj-la a kaz a-y, bout prèmyé douvan Ayiti, Salvadò é Senkis é Névis. Sentlisi ké tonbé adan gwoup a Kiba pou twazyèm é dènyé tou-la. Kiba on gwo mòso padavwa i vis-chanpyon di mond an tit. Léfwè ayisyen dwèt atann si yo kalifyé padavwa adan sé sis gwoup-la, yo ka pwan enki lékat méyè dézyèm. Salvadò é Senkis é Névis éliminé.\nChonjé pou sé nonm-la, ékip nasyonal Gwadloup kay òganizé ripaj a gwoup N-la, i kay wousivwè Ondiras, Domnik é Grènad an milyé a mwa jen-la.\nChanpyona di mond pou sé nonm-la ké jwé an sèktanm 2014 an péyi Polòn.\nChanpyona di mond 2014 - Zòn NORCECA\n2èm tou - Gwoup J (Sentlisi)\n1. Sentlisi (kalifyé pou twazyèm tou-la), 2 Ayiti, 3. Salvadò, 4 Senkis é Névis.\nPar SHAKA (Gwakafwika) dans Kilti le 2 Mai 2013 à 14:28\nNapoléon Magloire, yo té ka kriyé NAPO, gwan\nchantè bèlè* é bigin, lagé nou. I té ni 93 lanné.\nNapo èvè misyé Anzala, pannan fèstival gwoka Sentann an 1993\nBan mwen-y kan menm\nNapo toujou adan fèstival gwoka sentann an 1993.\n* Fò pa zò konfonn bèlè Gwadloup èvè bèlè Matnik. Bèlè an péyi Gwadloup sé on jan nou ka chanté gwoka-la. Bèlè Matnik sé mizik tradisyonèl yo ka jwé an péyi-lasa. Dayè tanbou gwoka é tanbou bèlè sé dé tanbou diféran.\nLaban a Lirèl pa kay jwé ominis?\nPar SHAKA (Gwakafwika) dans Politik le 26 Avril 2013 à 00:48\nChonjé sa man Borel-Lincertin té di adan dènyé kongré a-yo. I té di matiniké èvè kolèktivité inik a-yo ola té ké ni on konsèy èkzékitif, kay jwé ominis owa sé mikroléta-la an Karayib-la.\nLè Jocelyn Sapotille kay Panama, lè Lirel é Borel-Lincertin an Ayiti pou sanblé a péyi AEC, ka yo ka fè?\nLirèl ki ja ka vwè-y chèf déta a on répiblik Gwadloup adan sistenm fwansé-la!\nAprézan nou kay pwan chimen a laFIFA!\nPar SHAKA (Gwakafwika) dans Èspò le 22 Avril 2013 à 14:35\nJeffrey Webb (CONCACAF) é Joseph Blatter\n(FIFA), dé prézidan pou on pal ba foutbòl\nDèpi vandredè pasé an péyi Panama, foutbòl Gwadloup rantré adan CONCACAF-la èvè tout dwa a-y. Kivédi Gwadloup pé pwan chimen a laFIFA. Nou sav fédérasyon foutbòl fwansé mété on bayè swadizan mé fò zò sav lwa a laFIFA chanjé. Dèpi ou adan on konfédérasyon èvè tout dwa a-w, ou pé rantré laFIFA. Wi kanmarad, bayè fèt pou yo soté! A pa paskè laFFFmété on bayè nou pé ké janbé-y. Kanmarad, fwansé ka jwé lamont mé i pé ké anpéché péyé annou rantré laFIFA. Apré tousa bon rézilta nou trapé andidan CONCONCAF-la pa rapòt a sé ti-boug Gwada-la, toutmoun pé ké konpwann pouki biten Gwadloup pé pa jwé éliminatwa pou lakoup di mond. Kongré a laFIFA kay fèt mwa pwochen é an ka kwè fò mèt a mannyòk a foutbòl annou voyé kandidati a péyi annou alè menm! Kanmarad, avan tiraj osò a éliminitwa a lakoup di mond 2018, fò péyi Gwadloup rantré laFIFA. Fò sa fèt swa mwa pwochen, swa an 2014 oben swa an 2015!\nKongré a CONCACAF-la vandrèdi\nPar SHAKA (Gwakafwika) dans Èspò le 16 Avril 2013 à 00:16\nOn jou enpòtan ba foutbòl Gwadloup kay fèt an péyi Panama. Wi kanmarad, jou vandrèdi 19 avril kay fèt an péyi-lasa katòzyèm kongré a CONCACAF-la. On kongré ola nòmalman péyi annou Gwadloup kay rantré adan konfédérasyon-la èvè tout dwa a-y. Tout dwa a-y kivédi Gwadloup pé aprézan pòté kandidati a-y pou'y rantré laFIFA.\nPrézidan a Lig Foutbòl Gwadloup misyé Josèf Séné té ka réponn prézantatris\na jounal télé a Guadeloupe 1ère asi rantré a péyi Gwadloup adan CONCACAF-la.